khistorydata/jeongjo-sjw-relations huggingface dataset:
정조 11년
洪仁浩以刑曹言啓曰因本曹草供判付內金禹瑞段依啓目施行朴尙淳段所犯與刑吏無異放送沈能喆段堂疏旣以不義二字爲言者卿等亦必領會國有一分法綱渠焉敢若是以渠所供觀之非不義之物卽完伯沈頤之物也然以事理推之立石之需不給其兄給其矣處云者甚不成說若非頤之之物必是堂疏所謂不義之物此一段究竟後更爲論理草記勘罪事命下矣取考律文則大明律對制上書詐不以實條有曰凡對制及奏事詐不以實者杖一百徒三年金禹瑞依此律原春道三陟府徒三年定配卽爲押送而杖則待用杖令配所官擧行之意分付道臣朴尙淳依判下放送罪人沈能喆處謹以判付內辭意更爲嚴加究問則以爲李順昌之換用錢果是完營所送而渠所主管去來之事則渠之長兄病未看檢仲兄二人或在靑丹任所或居龍仁鄕庄諸般家事渠自照檢而今此李順昌及其弟云得卽渠之素所親知者也酬酢之際偶及完營換錢事則云得自願下去受錢換用故渠抵書完營使云得拮据則云得使其兄順昌先納四百兩後仍忽逃走故二百餘兩則僅捧於順昌處零數三百入十兩則終不備給故果於順昌處督捧而當初換錢時以完營錢一千兩換用之意所成手記見在渠處一覽可知其爲完營物至於不義物則渠雖愚迷粗知分義之截嚴厥錢若是他條所出則特敎嚴問之下何敢假托爲先之事重自陷於欺天之科乎云云而竝與匿置一款反覆究詰終始發明故李順昌卽爲招致査問其錢財出處則以爲渠之兄弟果與沈能喆相親而成納手記下送云得於完營使之轉換則云得受錢千兩牛隻白木等物興販上來四百兩先給沈家仍持所餘錢木忽無去處而自沈家督徵於渠處二百餘兩渠果辦納其餘三百八十兩尙未畢報云矣沈能喆前招所謂完營所送之錢云者似有隱情終難取信判付辭意又如是嚴明故錢貨出處反覆鉤問威脅理喩使之從實直告而渠之所供極口發明與順昌兄弟相換去來之狀一一指陳順昌兄弟等處所捧手記亦爲現納順昌招辭與能喆所告亦多相符而至於不義之財則專事掩諱終不直告竟日盤覈無以究得竝與嗾囑該吏再三匿置之狀一直牢諱究其情狀誠極痛駭而昨日納招中平時嗾囑府吏雖有意外放送之事切勿全釋必爲保授等說可見其拒令匿置之本情因渠操切之習致使德意莫宣朝令不行卽此一事實難容貸罪人沈能喆考律遠配何如傳曰允所謂換錢旣非不義之物卽完伯沈頤之所爲則無論用處之如何名以道伯何不光明輸來稱之曰立石之需買牛買綿興販換送者貽羞聽聞然以不屑之義不欲處分此說旣登於奏御文字亦可謂羞恥事然沈能喆則匿置一款旣無潛囑之跡推以事勢亦似未及周旋此專是該堂之罪能喆自本曹參酌照律勘放可也
정조 11년
洪仁浩以義禁府言啓曰因慶尙監司金光默狀啓據刑曹粘目內陜川前郡守朴仁榮罪狀更爲拿問嚴處事允下矣朴仁榮前以他罪定配於全羅道錦山郡依例發遣府羅將拿來何如傳曰允
정조 11년
左參贊鄭昌聖疏曰疏本缺
정조 11년
兼都承旨沈豐之藥院直左承旨趙衍德坐直右承旨尹行元坐左左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
傳于沈豐之曰三使臣留待
정조 11년
傳于尹行元曰三使臣入侍
정조 11년
傳于尹行元曰參班大臣入侍
정조 11년
曺允大啓曰摠戎使徐有寧時無職名令該曹口傳付軍職何如傳曰允
정조 11년
兵曹口傳政事副司直徐有寧
정조 11년
傳于南鶴聞曰前後申飭非爲本儀此亦朝儀不當如是屑越故耳職在糾正之地竝懸頉不進事體所在極爲未安雖於判校押班之時兩司不備則例不得行禮自禮曹具由稟啓然後擧行自是法例以此以彼兩司事不可無飭懸頉兩司一竝從重推考
정조 11년
尹行元以弘文館言啓曰新除授修撰尹光普卽爲牌招察任何如傳曰允
정조 11년
曺衍德以戶曹言啓曰本曹唐藥材貿易別單別香所入査問內醫院草記批旨內如自戊戌創行而今番循例爲之首醫汰去別單改修正若是久遠之例則首醫勿論依原別單擧行後形止草記事命下矣取考前後本曹文書則唐藥材貿易冊子自已去甲辰至癸亥年見在而以芙蓉香所入載錄自甲子至乙亥閪失自丙子至丙午見在而丙子至丁酉以芙蓉香所入及別貿加劑芙蓉香衣香所入分兩條載錄矣自戊戌爲始兩條物種頗從減省合爲一條名以別香連爲擧行以今見在文書考之名色雖殊加劑香流來前例殆至三十二年之久可知非戊戌之創開依下敎首醫勿論唐藥材貿易以原別單擧行之意敢啓傳曰知道
정조 11년
丁未十月二十日辰時上御誠正閣右承旨與拜表參班大臣三使臣入侍時右承旨尹行元假注書趙台榮記事官李相璜金祖淳判府事徐命善金熤左議政李在協冬至兼謝恩正使兪彦鎬副使趙瑍書狀官鄭致淳以次進伏訖命善等曰日氣稍寒聖體若何上曰一樣矣命善等曰王大妃殿氣候若何上曰一樣矣命善等曰惠慶宮氣候若何上曰一樣矣命善曰今日已至念日臣等顒望之忱比前愈切矣上曰今則可謂稍遲而雖在晦初間順娩則幸矣況是老産且早服達生散故致此遲緩矣命善曰今此踰朔亦是喜事矣上曰右相今將出壃予心甚悵矣彦鎬曰臣今辭陛遽作經歲之行不勝耿結而況此顒祝之餘遠出異域益切悵鬱矣上曰筋力尙强當利還矣命善曰然矣上曰明年則左相當往乎彦鎬曰似然矣上曰左相何以彌綸而有此金遇國之疏乎命善曰此實臣等之罪而後進雖有陳章之擧不使先進知之爲大臣者尤漠然不知矣上曰儘不成說豈可以筮仕一望之誤擬直驅人於罔測之科乎如有知覺者不必如是說去而至於韓用中反被金判府之害金判府早知擬望之擧似必挽止矣命善曰雖或知之不能挽止在人情亦似無怪矣上曰金遇國地閥最下識見全沒故如是發言以此觀之實爲慨然左相各別董率此後無復有如許之事可也在協曰臣何敢董飭庶僚而以疏辭觀之專言明義錄所關事矣上曰獜賊則一轉再轉至于湛滅而後已韓翼謩則知罪知罪爲言故年前復官傳敎有所下敎而今此韓用中卽以金判府之壻致於此矣熤曰若關義理宜乎見枳矣上曰日昨韓用龜之違牌亦因此事而然乎熤曰似然矣上曰何必以此爲引義而韓用中爲幾寸乎在協曰以同生出系爲六寸矣上曰韓用中之今此遭罹亦由金載瓚出外之故耳何不從後筮仕而有此擧乎熤曰臣則未能卽知矣上曰東伯何間欲遞耶熤曰臣久未相見情私一時難抑矣上曰卿何不往見耶熤曰臣之先祖墳山在於原州地固欲下去而呈辭旣無例不得下往矣上曰向於輪對官入侍見卿兄筋力尙健而廣興守以瓜見遞何不以他閑司相換耶熤曰筋力雖强年至八耋有難供職矣上敎彦鎬曰渡江當在何時耶彦鎬曰似在來念間而以使行事有仰達者矣上曰卿其奏之彦鎬曰臣之赴燕時帶率軍官以前府使李羲星啓下矣身病猝重無以作行其代以兼司僕將柳增萬改付標以入所帶禁軍將之任則今姑改差何如上曰依爲之出擧條上曰卿今遠行予豈無一字贈耶以此授卿卿其見之彦鎬跪受伏讀曰在昔聖王以皇華詩贈使者後人尙切欽歎臣於今日獲奉御詩惶感之極無以仰達矣上曰使檢書官齎之諭書筒陪至郊館可也上曰副使年今幾何瑍曰今爲六十八歲矣上曰判府事似爲悵矣瑍曰昨往作別深以爲悵矣上曰前已下敎而我國銀子多入彼國每換無用之物亦屬浪費事極怪駭三使臣今方登筵勿貿小說等書冊可也命善曰小說之出來亦由於譯官輩矣上曰近來士子輩擧稱好唐凡事每倣唐體此害甚於天主等學豈不慨然命善曰近來果多此弊矣上曰先自卿等嚴飭子弟可也此漸益長實緣國家衰盛之運矣命善曰事極駭然矣上曰明末淸初人文集予不進覽蓋文體浮輕語多悽楚故耳今見時人皆效此體必欲爲垂絶之聲是甚慨然矣熤曰臣亦多見前未有之書冊而文體極怪矣近來士子原文不足故徒知好奇好新以至文格之日變矣在協曰使士子輩盡讀經傳文體自愈矣上曰古語云聲音與政通況文體乎雖以人家事言之不守家法以從他人之法其家不能久予實爲深慮也熤曰人無眼目若見無前之書必爲奇好故以致此弊矣彦鎬曰今或以兒輩尺牘觀之書法亦用唐體尤切慨歎矣上曰場屋取士勿用此等文體好矣僉曰然矣此體不改亦有關於文運其爲害恐不細矣上曰非但有關文運以此推去終至左道之弊不可不一切嚴禁卿等筵退後曉諭申飭始自陞庠勿取此等文體可也在協曰陞庠卽端本之地也熤曰在昔宋朝歐陽脩爲知貢擧以致文體日變今若以大司成久任責效則文體庶變矣上曰歐陽修何處得來乎今若不改文體無得決科以此意俾各洞諭可也上敎熤曰近聞有尤菴集印出之事而名以宋子大全云然乎熤曰果聞板本之自鄕上來而以至印出云矣上曰此題目在先正爲何如別無妨害耶熤曰先正若有知必蹙蹙矣上曰予於先正早服其義認以師道凡於先正事豈或泛忽而近聞先正文集刊出時題目如此云不知誰所主張而固不知其合當矣大抵自朱子大全之大全二字已非襯題蓋論孟庸學則聖人之言而先儒之所集註故名以章句詩書之名以大全者蓋以三代之政事治謨列國之風謠歌頌故謂之大全以此推之大全云者不但貽累先正先正有知必笑後學之無識夫豈以大全之大字尤有尊於先正之事乎大老祠宣額時初以望寧祠爲請故予改以大老矣熤曰下敎誠至當矣一大字何足有無於尊慕先正之道乎此蓋近來士儒貿貿之致也下敎旣如此改亦何難乎上曰何不講究卒以定名耶今若改之反爲貽辱於先正爲卿等慨然也彦鎬曰今則不但人力多費事亦如何似難改刊矣熤顧謂彦鎬曰全帙旣能刻出則些少張間冊目之改刊有何難哉仍奏曰當初諸議不一以致如此今若御定冊名以下則孰敢異議乎上曰老莊之書亦無大全之名何用異端者之所不爲乎如有識見者不外予言矣且聞以朝令印出云朝家雖貧豈藉趙判府之廩餘爲此印役耶熤曰此卽怪說也臣等果以此冊之名深以爲慮而今亦猶可及之特推大老祠命名之例亦賜冊名是區區之望矣上曰何可遽爾命名也彦鎬曰此固異於宣額何敢望命名也上曰眉叟記言自朝家印出云然乎僉曰未能詳知矣熤曰此冊之刊出雖非朝令自上命名似無所妨害矣上曰予亦未知何以則爲好而且不可但以全書爲名云奈何命三使臣各賜耳掩彦鎬等跪受上曰俱爲無事往還也仍命退諸臣以次退出
정조 11년
丁未十月二十日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰京畿監司入侍出榻敎賤臣承命出與京畿監司徐有防偕入進伏上命書傳敎曰卿宰侍從罷散人敍用亞將無以排望云罷削人一體敍用上曰朱書節要案冊題目不能精寫更爲書入事分付弘文館可也命退諸臣以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
曺允大啓曰來二十五日朝參國忌齋戒相値頉稟之意敢啓傳曰知道
정조 11년
尹行元啓曰輪對官來待矣敢啓傳曰後日次來待
정조 11년
傳于尹行元曰右副承旨入侍
정조 11년
傳于趙衍德曰諸承旨持公事入侍
정조 11년
以修撰尹光普牌不進罷職傳旨傳于南鶴聞曰只推
정조 11년
南鶴聞以弘文館言啓曰修撰尹光普旣有只推之命卽爲牌招察任何如傳曰允
정조 11년
兵曹以趙圭鎭爲摠戎中軍
정조 11년
以平安監司狀啓龍岡縣漕鴨島彼人六名漂到事傳于曺允大曰漂人願從水路還歸云問情後更勿待廟堂知委侯風依願卽爲發送厚給糧米仍令造着襦衣以示朝家撫恤之意發送後形止狀聞事令廟堂卽爲行會
정조 11년
以禁府都囚徒傳于洪仁浩曰尹光柱旣已汰去卽爲放送宋益休李漢一李大永崔夢巖保放
정조 11년
以李得駿囚單子傳于洪仁浩曰保放
정조 11년
南鶴聞以訓鍊都監言啓曰依兵曹奉承傳移關集賢門入直軍三十名減半十五名入直而弘化門金虎門入直軍中如有頉軍則集賢門入直軍十五名內隨頉移充輪直之意敢啓傳曰知道
정조 11년
曺允大以右邊捕盜廳言啓曰本廳從事官趙華錫身病甚重勢難察任改差何如傳曰允
정조 11년
丁未十月二十一日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰今日又爲院議啓辭乎仁浩曰方欲爲之矣上曰連陳啓辭亦有已例乎仁浩曰未詳其前例而連日應文之啓反涉瀆屑故今方咨且矣上曰今曉則轟燁太作不勝警惕院議啓辭詳考日記後爲之可也命書傳敎曰警告若是諄複冞切悚然修省之方無出貶躬不可以應文而闕之自今日減膳三日膳米例捧於每三日初日昨已捧入云在昔先朝有如此之時亦有前日封進條計下廚院之命今番亦遵已例膳米自昨日條計下事分付廚院予則雖以責躬之意不拘巳例特減常膳至於大臣引義之箚不必續續爲無於例之例此不但反歸屑越大抵致此警告一則由予否德二則由予否德何有於大臣況日前引箚亦是前例之外今番則須爲安心事遣史官傳諭于時任大臣以示責躬之意命退承史以次退出
정조 11년
丁未十月二十一日巳時上御誠正閣諸承旨持公事入侍時左承旨趙衍德左副承旨曺允大右副承旨洪仁浩同副承旨南鶴聞假注書趙台榮記事官李相璜金祖淳二直提學李秉模以次進伏訖上命讀公事衍德讀奏仍命書判付訖上曰左承旨先退可也允大等讀奏公事仍書判付訖上曰今日亦有院議啓辭乎仁浩曰俄考庚子年日記則十月十六目雷動有院議啓辭及玉堂陳箚十八日二十日則連有轟燁之災而院啓堂箚俱不爲之至二十一日又有雷異伊時政院玉堂復陳啓箚以是觀之在前雷異荐疊之時亦無煩複陳勉之例今番亦欲依此例停止院啓矣上曰大臣陳箚前例又何如耶仁浩曰亦如院議之例矣上曰在予修省之道豈嫌箚啓之煩數而但恐敬畏之地反歸瀆屑之科大臣箚如已到院入之不然則使知前例亦使玉堂知之可也在前如此之時只有承宣筵啓之例諸承宣今旣登筵須進讜言以代院議好矣允大等曰臣等俄於院中欲相議草啓而屢啓之餘不但辭竭陳腐之論徒歸應文故考稽日記依例中止而今適登筵伏承縷縷求助之敎豈敢不效其一得之愚乎臣等日前所懷始論朋比之弊末以明好惡嚴黜陟爲救弊之道而伊時忙遽未得畢陳大抵朋黨之弊固已病人家國而朋黨之中有邪有正救弊之道只在乎人君辨別用舍之如何耳人君一心卽萬化之原苟能如鑑之明如衡之平使姸媸畢照輕重無差則好惡黜陟自得其正而若徒惡朋比之習不辨邪正之歸則賢愚雜進薰蕕同器雖有去朋黨之心終無建皇建之期矣伏願聖明先正鑑衡之體克盡邪正之辨以爲明好惡嚴黜陟之本焉上曰所奏好矣上曰雷異陳戒三日內則更不爲之之說出於何處乎仁浩曰此是院吏輩相傳之言初無可據文蹟矣上曰三日內之說極爲無稽矣何等警惕之地敢有定限爲之之事乎自今以後以更勿用三日說之意載之故事亦令玉堂知悉可也命退諸臣以次退出
정조 11년
丁未十月二十一日申時上御重熙堂坐直承旨與兵曹參議入侍時右副承旨洪仁浩假注書李羲觀記事官李相璜金祖淳兵曹參議柳誼以次進伏訖上曰昨因局出身病急深夜留門出送此後則闕內入直中有病者預爲出送毋致如昨夜事可矣誼曰局出身多老者故有如此之患矣仁浩曰其中年最老者使勿入直似好矣上曰雖勿入直而又不可使之落料須使訓將論理草記擧行可矣上曰禁軍中亦有老者乎誼曰然矣上曰禁軍如有病者將如何處之誼曰如有病者門限前來告之意俄已申飭而姑無病者云矣上曰門軍士則無老病者乎誼曰此則無之矣上曰自今日集賢門軍士定以十五名他處如有頉則以集賢軍換充可矣且送騎郞申飭摠府摠府所管諸處如有病者亦令預爲出送之意分付可也仍命誼先退誼退出仁浩曰日前副修撰韓用龜謂有情勢飭敎之下終不入來而適因更鼓已深只爲入稟下鑰矣諸玉堂旣皆入直面獨自引義以至成命之許久遲滯事甚未安推考警責何如上曰依爲之所謂情勢萬萬無所據況日前所懷聯書之後獨於入直如是逡巡嚴飭追省記入直伊時承宣事極爲駭然屢次飭敎之下惟以不爲不知爲能事爲先從重推考此後擧行又復諉以生疎則當嚴處以懲他承宣以此使之知悉出擧條上曰尹光普之連事違牌何故也仁浩曰似以向來情勢如此矣上曰須申飭使之行公可也上曰予每欲以此事言於承旨而未果矣近來政院乏人諳熟凡百無如承旨者故除拜頗頻數而承旨之行動威儀太涉輕率旣非自重之道亦何以爲一院標率乎自今以後須痛改前習規行矩步稍存體貌使他人傍觀者便覺刮目可也舊習之改與不改從後予自有探知之道必須十分着念痛自矯改可也果能改之此於承旨實有大益矣仁浩起伏受命命退承史以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
以平安監司狀啓龍岡縣漕鴨島漂到彼人問情事傳于曺允大曰昨因狀啓已有從願以水路還送之命而今又欲以旱路還歸云亦依昨日本司行會一從所願卽速還送沿路邑各別申飭護送俾勿遲滯事更自本司星火行會問情自有體段則如是疎漏不成樣前所未見該譯學令道伯待用刑決棍懲礪地方官之做錯固非一段爲先從重推考
정조 11년
兵曹口傳政事以金魯成爲永宗僉使
정조 11년
有政吏批判書李𡊠參判金文淳參議李集斗右承旨尹行元進以李羽晉爲校理洪義浩爲修撰蔡弘履爲左尹沈原之爲司宰僉正濟州牧使李命俊今加嘉善加資事承傳
정조 11년
兵批判書鄭昌順進參判黃昇源入直進參議宋鍈病參知柳誼病左副承旨曺允大進以李漢泰爲副摠管朱重純爲五衛將李沖彬爲慶州營將李敬倫爲同知兪喆基爲僉知崔範星爲兼司僕將同知單田光沃副護軍趙圭鎭李漢泰李漢昌金相玉金光顯李顯益李顯宅朴明逵宋銓嚴思憲李尙慶副司直鄭昌聖金魯鎭尹塾尹蓍東李致中尹尙東李度默崔守忱吳翼煥副司果權中憲
정조 11년
以李光沂囚單子傳于洪仁浩曰保放
정조 11년
沈豐之以禮曹言啓曰今十月二十一日傳曰警告若是諄複冞切悚然修省之方無出貶躬不可以應文而闕之自今日減膳三日膳米例捧於每三日初日昨已捧入云在昔先朝有如此之時亦有前日封進條計下廚院之命今番亦遵已例膳米自昨日條計下事分付廚院事命下矣減膳三日之限止於今日自明日依例復舊封進之意分付何如傳曰允
정조 11년
曺允大以訓鍊都監言啓曰依兵曹奉承傳移關永肅門入直局出身四十五人中年滿八十及雖未篤老病不合入番之類特限解凍前除番代以他番出身換充輪直以示優恤之意敢啓傳曰知道
정조 11년
大司憲洪檢啓曰臣於見職已是僨誤之地夫豈有抗顔更冒之勢而況臣於昨冬之待罪喉院也合辭之啓何等至重而職忝惟允旣不能積誠繳納終不免躬自付丙至今追思惶恧末已自玆以往一步臺端便是臣永劃之地且伊後僚員之叨是職者以此引遞則處義宜無異同第此時一肅亶出於臣分之所不能容已者未暇顧廉愧之有無也草草聯箚徒歸故常之備例莫裨側修之聖意黽勉就列只增惶懍而日昨懸頉伏奉重推之敎惶隕之極固宜卽地引避而非直臣不敢以行公自居亦由臣昏謬顚錯致此稽緩荐速問備誨責備至由前由後臣之溺職大矣其何可晏然於臺次乎請命遞斥臣職答曰勿辭亦勿退待
정조 11년
執義李思祚掌令朴行淳啓曰臣等卽伏見政院傳敎下者滿心惶恧靡所容措三昨陳箚不過備數翌日朝儀亦引謬例方訟闕禮之罪及承重推之命事當卽日來避而未諳格例因循至此蹙伏俊勘之中問備又下誨責切至臣等生疎溺職之罪惶隕無地由前由後其何敢一刻晏然於臺次乎請命遞斥臣等之職答曰勿辭亦勿退待
정조 11년
副修撰韓用龜疏曰伏以臣卽我聖上造化中物耳微門幾覆而惟殿下全保之畸蹤至危而惟殿下拂拭之俾得以身沐恩波跡忝瀛班雖赤子之依慈母枯木之霑時雨未足以喩臣情之萬一臣於是乎感戴之忱居先辭遜之節爲後惟以殫竭奔走爲一分自效之圖而有玷名器無報絲毫履氷之懼集木之憂臣固百倍他人至於今日而臣又情私痛迫不容冒廁周行飭敎截嚴而未敢趨承咫尺脩門終夜徊徨罪在慢命罰止問備恩言鄭重特開進身之路誨飭勤摯混置持被之列豈臣微末所敢得此臣誠惶隕感泣冒沒承命而義分雖伸情地愈蹙終何忍不一鳴號以冀仁天之垂憐也哉嗚呼臣兄臣用中一窮生耳名登臺章遭罹罔極將不得復見天地之大日月之明而其終爲僇廢之人矣人鬼未分恫若在己榮辱相關義無差殊夫以一命備擬猶不免於呑噬其於三司淸顯獨何心於翺翔在臣自處之義惟有斂跡名塗避遠駭機永保無故之樂獲免胥溺之患以不負我聖上再造之恩乃爲臣不報之報耳至若臣之聯參所懷聖敎之下益不勝慙悚蓋於伊時臺疏纔頒臣未及見諸僚進言臣未及聞而只憑座目混錄臣名事歸忙錯跡涉唐突臣方追訟之不暇而顧臣私心之煩冤踪地之危蹙更何敢徒恃寵靈晏然在公不思所以自靖之道乎玆不得不略暴血懇徑出禁扃伏惟聖慈天地父母如臣情踪庶蒙矜念惟願亟削臣難冒之職仍治臣擅離之罪以肅朝綱以安私分不勝幸甚以副修撰韓用龜上疏傳于曺允大曰此上疏還給使之追省記入直
정조 11년
正言金鎔疏曰伏以臣庸陋譾劣百不猶人而特荷聖上天地之恩猥玷臺閣淸顯之班尋常愧懼若隕淵谷向於待罪柏府也初登筵席進止顚錯先被儒臣論罷之斥繼有僚臺譴削之請雖蒙聖度天大曲賜寬貸而私心恧蹙實不自容不料薇垣新命忽下於杜門屛伏之中無狀賤品何以得此且惶且感不知攸喩而追思前愆不可以時月之稍久有所自恕瞻望雲天萬無冒進叩謝之勢玆陳短章略控危懇伏乞聖慈俯垂體諒亟令鐫削臣職名以安私分焉臣旣不以臺職自居則不容贅論他事而方當遇災修省之日十行求助之敎丁寧懇惻臣若以情勢之難安緘默不言則是負聖恩也負臣心也豈爲此哉噫此月乃純陰之月也在卦爲坤坤之彖曰含弘光大品物咸亨其初六又曰履霜堅氷至今我殿下體天御極廣運遍覆深得含弘光大之義則是宜天心底豫災沴永消而五日之內荐雷斯作天之警告我聖心者有若耳提而面命者然此其故何哉無乃朝著之上爻象泮渙言議乖激少無寅協之風從售傾軋之習人事感於下而天道應於上耶我殿下英明出天睿智冠古凡朝臣之淑慝是非無不洞燭而特以山藪之量每軫含藏之道竝淑慝而不欲嚴加黜陟混是非而不欲明示好惡其弊也遂至於憑公逞私其害也轉及於忘君負國履霜氷至之患豈不深可畏耶伏願聖明默察乎陰陽消長之機深愼乎扶抑進退之際則朝廷可底於寧靖而宗國可奠於磐泰矣惟聖明之留意焉省疏具悉當留意爾其勿辭察職
정조 11년
大司憲洪檢行大司諫嚴思晩執義李思祚掌命朴行淳持平尹九宗等箚曰伏以雷殷之異何歲無之而五日之間警告丁寧仁愛之天有若耳提面命於我殿下對越之際我殿下卽降求言之旨反省之意責勵之敎諄諄懇摯藹溢於十行之間臣等聚首莊誦欽頌攢祝有以仰大聖人警懼之至德也噫應天之道所貴誠實弭災之方亶在和平見今朝著少寅協之風世道有睽乖之象上勤中朝之歎下失對揚之方感召之機轉移之會以臣等顓蒙之識雖不敢指陳某事仰塞明旨而語其要則亶在我殿下益勉建極之道而已毋以世之渝激而必軫寧靖之方毋以世之狹窄而愈懋含弘之度凡於聽納之間深察公私之分施措之際克恢交泰之念俾一世咸囿於大中至正無偏無詖之域寔爲應天弭災之第一義惟聖上念哉念哉抑臣等竊有所耿耿憂歎者殿下每當遇災之日輒勤求助之音前後章箚豈無一二事可採可用者仰惟聖心非不體念於側修之初未免因循於施行之時尙未見因一言而矯一事因一疏而革一弊警惕徒歸於文具俗習莫救於恬嬉方其災也聖志奮發群聽聳動若將有大振作大修爲之擧而及其過也寂然寥然依舊是狃安世界此雖由於群下不善奉承之致而亦豈不有欠於大聖人懋實心行實政之道乎伏願更留聖意雖在無災之日常若有災之時亦於遇災之時必盡弭災之實焉取進止批答出傳敎
정조 11년
丁未十月二十二日巳時上御重熙堂左承旨入侍時左承旨趙衍德記事官金孝建尹行任金祖淳以次進伏訖上命書榻敎曰前判書尹蓍東備局堂上還差仍察有司之任又命書榻敎曰永宗僉使口傳差出又命書榻敎曰日前箚語太沒着落旣是言箚則承批與否非可論重推之後尙不來避以此以彼所失非細原批以當留意傳之當該兩司諸臣推考命退諸臣以次退出
정조 11년
丁未十月二十二日未時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰韓用龜之疏何爲捧入乎仁浩曰不但辭免又以日前聯名之疏爲嫌故謂當一徹遽爾捧入不勝惶悚矣上曰日前以渠兄事有所言及於金判府事事當惶蹙何敢引義以此諭之可也上曰玉堂較正冊子使之輪看事分付其中宋民載以眼病不能較看云然乎仁浩曰果然云矣上命書傳敎曰因案冊校正事聞其眼病無以看字云修撰宋民載許遞其代政官牌招開政以在京無故人差出待下批牌招擧行命退承史以次退出
정조 11년
以平安兵使狀啓龍岡縣漕鴨島漂到彼人問情事傳于曺允大曰近來兵使狀辭太沒料量前此鍼山漂人已極矇然至於今番又如此尋常擧行如是不察宜乎治聲之多駭聽方欲觀勢更遣繡衣考其事爲而烏在其當初差遣之意也狀辭不審委折逐狀論理據實狀聞事回諭
정조 11년
以原春監司狀啓平康縣被燒民人等還上身米布竝停退事傳于曺允大曰斗邑殘況自辦充備至於此多極爲嘉尙豈比於尋常賙救該縣監陞敍居民所奠接者猶未完築云令道伯嚴飭邑宰待開春期於畢築形止報來後狀聞當別遣繡衣審察邑宰勤慢此意一體嚴飭被燒人身米布初則只令停退伊後更考備局所在成冊雖令蕩減不甚夥然貧殘民戶特爲蕩減稍實戶半減事更爲措辭行會以示朝家慰恤之意
정조 11년
曺允大以備邊司言啓曰因平安監司李命植龍岡漕鴨島漂人問情狀啓依所願旱路還送而定差員護送等節各別申飭之意已爲依下敎行關知委矣咨文令槐院卽速撰出定禁軍騎撥下送于灣府使之傳給鳳城將處以爲轉致北京之地何如傳曰允
정조 11년
司諫洪樂淵疏曰伏以臣伏見昨日備忘下者有前正言金遇國譴削之命矣臣未敢知殿下處分出於調停之聖意而適於遇災之時果因進言之會乃以明義理嚴隄防之意要爲快公議弭天災之方則其人雖微其言固是原本未下雖未詳下語之如何而言出忠憤事關義理則以聖明虛受之量何如是一朝摧折俾自阻於來諫之路耶渠身之斧鉞固不足恤而恐欠於大聖人包容之德臣適忝僚臺不忍泯默粗效匡救之責冒萬死仰籲伏乞聖慈俯垂鑑諒亟寢成命以存敢言之風千萬幸甚省疏具悉本職爲先遞差
정조 11년
獻納李殷模疏曰伏以冬月之雷殆無歲無之而仁天警告去益諄切以殿下側修之念伏想丙枕歷日靡安臣於繞壁之餘更不堪憂慮耿結矣災不虛生便成陳談下之言之也自處以循例上之聽之也亦歸之循例然例語之中自有至理未必新奇可喜之說然後始可有補於修省之實也雖以近日懲討一事言之經年閱歲紙且毛盡則固無怪乎視作陳談認爲例語而顧今岌嶪之勢危亡之形莫不由於禍本之未去雖使聖賢當今之言地其果有易此說而先之以他事者耶嗚呼懲討不行故義理日晦義理日晦故名節日壞躁競也貪侈也許多病敗殆難歷擧然則殿下所以斥其陳腐而求其對揚者意甚盛也而臣愚死罪竊恐反有欠於翕受敷施之義應災以實之道也臣從下土凡於朝廷擧措官師得失昧然無知而嘗有所慨歎于中者如故儒臣朴在源忠愛之誠激仰之節向來一儒臣疏陳之外更無一人言者卒淪斥以沒而終無表奬之典徒菀朝野之論今之待忠直如是之薄而尙何望勸來後也臣謂贈以爵秩風動一世則其於扶名敎勵世道必有大益也且如前郡守洪彦燮以蔭路潦倒之人誓不與賊俱生卽日投紱而歸若其去就之至徹朝廷卽其勢然耳非其本情也殿下過加訶責而摧折之使之卓然之樹立將不免掩而不章此亦豈非聖世之闕失耶伏願聖明特加奬用俾一世重爵輕義忘君負國之徒知所愧懼焉則未必不爲轉災爲祥之一端也仍伏念臣至庸至陋無足備數之狀聖明之所俯燭而意外薇垣之除忽下於來伏京邸之際固當感激恩造𨃃蹶趨謝之不暇而素患痰癖之症當寒猝劇轉側須人蠢動無路一日虛縻病上添病玆敢略控文字仰暴衷悃伏乞聖明勿以人廢其言仍命鐫削臣所帶之職以安賤分千萬幸甚省疏具悉上款陳談不必更提故校理朴在源事伊時未能嘉奬至於摧折予實自覺其非褒奬之擧不待爾言已有商量者前郡守洪彦燮事如是處分烏可已乎爾其勿辭察職
정조 11년
丁未十月二十三日巳時上御重熙堂都承旨入侍時兼都承旨沈豐之假注書李羲觀記事官李相璜金祖淳以次進伏訖上曰進上蔘已捧之乎豐之曰原春道蔘已捧之而醫官輩以爲勝於昨年所捧者云矣上曰然則無點退之事乎豐之曰其中二斤餘有未審之端故退之而蔘商輩以爲當自京周變明日備納云差員亦使之明日辭朝似好矣上曰嶺南蔘則如何云耶豐之曰聞於差員則營門封進時營下云云皆以爲勝於前年所封云矣上曰此亦已捧之乎豐之曰當於明日捧之矣上曰完伯換錢事雖云立石所用屢登囚供辱及其先且身爲監司而有換錢之事至於現發豈有如此事面乎豐之曰小臣亦極惶恧不知所以仰對矣上曰日昨筵中雖有完伯姑勿出代之敎而旣無文跡頒布則銓曹擧行只宜循例出代而昨日政初不擧論何也豐之曰小臣亦招問政吏以不出代之故則以爲次對時有筵敎大臣令姑置之故不爲出代云銓曹擧行則可謂失例矣小臣今旣入侍出擧條請罪何如上曰卿則猶有嫌不必請罪矣豐之曰中宮殿感候諸節若何上曰凡百稍勝而昨夜咳嗽猶不止云矣聞人家多有患感後順娩之事方以此爲望矣豐之曰閭閻間果多如此之事下情不勝顒祝矣命退承史以次退出
정조 11년
丁未十月二十三日巳時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰無論事實之如何名登囚供雖已處分此時道伯不可數遞全羅前監司沈頤之敍用仍任更責來效又命書傳敎曰草草數語非匡救卽營護此非朋比之習乎此等之人不可以言官待之貽世道無窮之害初欲拿推以詰紛競之由而非其時也姑止之前司諫洪樂淵亟施刊削之典雖於收敍之後內外官職更勿擧論事嚴飭銓曹仍命退諸臣以次退出
정조 11년
丁未十月二十三日午時上御重熙堂戶房承旨與尙衣提調入侍時左承旨趙衍德假注書趙台榮記事官尹行任金祖淳原任直閣徐龍輔尙衣提調徐有隣以次進伏訖上曰禁紋節目已爲開刊乎有隣曰印出一本來待政院矣上曰本曹劃得錢三萬兩米二萬五千石可得支用耶有隣曰今則庶可計用矣命承旨讀公事仍書判付訖命退諸臣以次退出
정조 11년
沈豐之以禮曹言啓曰卽接翼陵參奉所報則今十月二十六日本陵忌辰祭享時兩官當爲備員而今有闕未差云莫重祭享兩官不可不備令有闕之代卽令該曹口傳差出以爲備員將事之地何如傳曰允
정조 11년
吏曹口傳政事以姜命達爲翼陵令
정조 11년
丁未十月二十四日辰時上御重熙堂都承旨入侍時兼都承旨沈豐之假注書李羲觀記事官李相璜金祖淳以次進伏訖上曰嶺南進上人蔘今日當捧之乎豐之曰今日當捧之矣上曰差員誰也豐之曰晉州牧使金履珪也上曰原州判官何故以差員上來豐之曰初則杆城郡守李最源以差員上來而適有事故不可入闕中故自藥院往復原營使之改定差員而原營以原判替定上來矣豐之曰羅蔘捧納後惠慶宮湯劑以此蔘製進乎上曰別貿蔘所餘幾何豐之曰似爲六七兩矣上曰以羅蔘製入湯劑而別貿所餘則封入可也豐之曰中宮殿湯劑亦以羅蔘製進乎上曰別貿蔘品亦未必不如羅蔘此則以別貿蔘入用可也豐之曰中宮殿感候諸節今則若何上曰御將出來後可詳知矣豐之曰聞於卞觀海五果茶責效稍緩方文若少改之則爲好云臣意則其在愼重之道入診詳察議定湯劑似合事宜雖極惶悚而敢此仰達矣上曰姑觀今日動靜略改材料無妨而入診則不必爲之矣命退承史以次退出
정조 11년
曺允大啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 11년
傳于南鶴聞曰右副承旨與戶曹郞廳入侍
정조 11년
領議政金致仁箚曰伏以臣以病則劇困篤以情則至危臲至今淟涊蓋有待耳豈臣全昧廉隅而然哉頃於賓對詣閤之際瞥見諫疏謄本咫尺前席冒陳悚惶之忱而退更點檢皆由臣故首尾論斷各有精神察影可知奚待其形臣固五日京兆其亦枉用心矣周歲匪據無絲毫裨報乃反緣臣而致朝著之不靖此亦臣之罪也自來宜去之義旣甚較然目下難言之端又添一層其不可更爲低徊也審矣歷日悸蹙不敢終默略控血懇仰瀆宸嚴伏乞聖明俯賜矜諒亟許斥退使國體尊而殘喘延則其於公私豈勝萬幸取進止答曰省箚具悉卿懇朝著之不靖卿雖引以爲已咎置卿揆地者予也然則由予不由卿卿何云云安心勿辭視事仍傳曰此批答遣史官傳諭于領議政
정조 11년
丁未十月二十五日午時上御重熙堂右副承旨與戶曹郞廳入侍時右副承旨洪仁浩假注書趙台榮記事官李相璜金祖淳戶曹郞廳尹光心以次進伏訖上曰戶郞進前光心進伏上曰爾是版籍司色乎光心曰臣非該色而李良會鄭東敎今爲版籍司色矣上曰版籍所載田賦摠數始自何年而今因宮房免稅自戶曹捧給事聞之則內司實摠與版籍司互有異同事甚可訝汝須詳閱元帳付實摠分錄宮房折受幾許其外免稅幾許一一修正後來待于政院可也上曰炭遺在幾何光心曰臣非該色故未能詳知矣命光心先退命書領相箚批又命書傳敎曰禁紋節目內閣政院玉堂備局藝文館已印置云而四處史庫外奎章閣譯院各營門八道兩都灣府亦爲印給禁條原節目旣命尾附此後使行曆行一本印給齎去事定式施行到灣時節目不爲帶去灣尹直以齎咨官書狀官論罪之意狀聞事一體定式使行節目雖自該曹年年啓下而未免作休紙今此定式出於行之悠久之意原事目曾有揭板之命此傳敎添錄事令廟堂行會仁浩曰密匝昨已啓請而尙無發落故北伯密符留宿於闕外矣上命書傳敎曰今因言端聞之密符經宿萬萬駭然當該承旨從重推考命退承史以次退出
정조 11년
丁未十月二十五日未時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰臨軒題叢持來賤臣承命出持入上曰抄啓文臣課試題出給閣吏卽爲頒布事分付賤臣承命出傳上曰玉堂洪義浩勿校冊子卽爲出去應製事分付賤臣承命出傳命退承史以次退出
정조 11년
曺允大以吏曹言啓曰今此宗廟景慕宮文禧廟孝昌墓朔祭執禮大祝皆以侍從塡差矣時無職名人員令該曹口傳付軍職何如傳曰允
정조 11년
曺允大以兵曹言啓曰來十一月十二月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 11년
丁未十月二十六日辰時上御重熙堂右副承旨入侍時右副承旨洪仁浩記事官金孝建李宗烈記注官承膺祚以次進伏訖上命書傳敎曰爲小民除瘼恤隱卽繼志述事之一端初元頒令先正宮房侵虐民間之弊所謂元結與折受凡以免稅爲名之屬於度支者皆自度支捧給仍令永革直納之規或者以爲直納之苦弊宮與營無異云而此有不然營納之尙不釐正蓋軍與民均有所重有難爲民而妨軍也至於宮庄姑不盡數革罷固幸耳先除宮納之弊烏可已乎如是之後實效及於小民然後方可謂之有辭而今也反是此非有司之罪乎丙申初宮房折受之出稅還屬度支者結數殆近三萬則伊後度支未聞有食效之稅反不如未出稅之時此已極可駭雖以未出稅處言之到今自戶曹句管出給之後宮稅亦公稅則近聞多有積年未給處云此豈民邑之不納而然然則度支之臣用公賦乎下屬作奸乎事之無謂孰甚於是執此究之曹屬之操縱必無減於於往時宮屬所爲小民之弊固自如寧不痛惡如此易知易發之事不畏朝令若此他尙何說令廟堂嚴査委折此後有此等之弊嚴立科條使初元法令期於行之無弊曾以刷官革罷之後猶慮邑屬之作俑屢下飭敎至有閔慶世處分矣宮納革罷無異於刷官革罷仍令廟堂先以査出委折草記合行科條亦令論理以聞命退諸臣以次退出
정조 11년
以京畿監司狀啓黔巖店築洞人韓尙禧等論賞令該曹稟處事傳于南鶴聞曰兩人之損財效勞極爲可尙令該曹帖加成給
정조 11년
以忠淸監司啓本丹陽郡守趙時淳濫杖査啓判付內觀此査啓諸條不翅脫空而刑與棍事雖非非其罪濫用典則頒令何等至嚴豈敢不報使擅爲已登聞之後不可仍置而所謂由吏之罪在私罔赦在公難貰兼有逃躱之擧則只治獄吏更不推捉勘律該倅事失之庸鈍及聞於繡衣之耳安知非厥漢之造訕然則大關風化以犯典則較關風化自有輕重之殊該倅自本曹發緘推考逃躱是在由吏稱名漢期於跟捕令道臣除尋常痛繩以懲民習以重風化
정조 11년
以李東植囚單子傳于洪仁浩曰保放
정조 11년
以有司堂上尹蓍東牌不進推考傳旨傳于洪仁浩曰更爲牌招
정조 11년
以有司堂上尹蓍東再牌不進推考傳旨傳于洪仁浩曰更爲牌招
정조 11년
以有司堂上尹蓍東三牌不進推考傳旨傳于洪仁浩曰廉防雖重獨不念踢蹶之義乎被人汚衊曲費昭晣則於敵以下尙且知感況爲之洗拂之恩言乎不用則無此遭罹如是督飭出於不欲更枳之意三召有命徑還城外不得祗受云事體所在不可無飭備局有司堂上尹蓍東罷職
정조 11년
趙衍德以戶曹言啓曰卽接廣興倉所報則來十一月朔祿牌請受次倉官進去于東大門外判府事趙璥所住處祿牌不爲出給自三月至十月合八朔祿俸又不領受云何以爲之敢啓傳曰令倉官更爲輸送
정조 11년
曺允大以兵曹言啓曰卽接弘化門入直哨官洪格手本則弘化門入直軍一百名內一名有病以集賢門入直軍十五名內一名除出代把之意敢啓傳曰知道不必草記此後言送政院以爲轉稟之地可也
정조 11년
曺允大以扈衛廳別將以大將意啓曰本廳別將李亨默身病甚重勢難察任改差何如傳曰允
정조 11년
洪仁浩以備邊司言啓曰傳曰爲小民除瘼恤隱卽繼志述事之一端初元頒令先正宮房侵虐民間之弊所謂元結與折受凡以免稅爲名之屬於度支者皆自度支捧給仍令永革直納之規或者以爲直納之苦弊宮與營無異云而此有不然營納之尙不釐正蓋軍與民均有所重有難爲民而妨軍也至於宮庄姑不盡數革罷固幸耳先除宮納之弊烏可已乎如是之後實效及於小民然後方可謂之有辭而今也反是此非有司之罪乎丙申初宮房折受之出稅還屬度支者結數殆近三萬則伊後度支未聞有食效之說反不如未出稅之時此已極可駭雖以未出稅處言之到今自戶曹句管出給之後宮稅亦公稅則近聞多有積年未給處云此豈民邑之不納而然然則度支之臣用公賦乎下屬作奸乎事之無謂孰甚於是執此究之曹屬之操縱必無減於往時宮屬所爲小民之弊固自如寧不痛惡似此易知易發之事不畏朝令若此他尙何說令廟堂嚴査委折此後有此等之弊嚴立科條使初元法令期於行之無弊曾以刷官革罷之後猶慮邑屬之作俑屢下飭敎至有閔慶世處分矣宮納革罷無異於刷官革罷仍令廟堂先以査出委折草記合行科條亦令論理以聞事命下矣依下敎査問於戶曹則以爲以宮稅未捧給至有嚴査委折之命不勝惶悚之至蓋宮稅移屬本曹之後其在對揚德意之道嚴飭督納與田稅少無異同而近來各邑擧行漸致稽緩丙午條宮稅中舒川和協翁主房稅米五十四石零忠州淑敬公主房稅米四十三石零慶淑郡主房稅米二十二石零淸衍郡主房稅米八十九石零順天內需司稅米十三石零愆期不納故連加嚴督再次關飭尙無回報宮稅之自戶曹句管寔出於恤隱祛瘼之一初令式則其在京外擧行之道固當稅無愆期民蒙實惠而今以報辭觀之則各宮丙午條未納至於四邑之多此豈民間未收之致專由於吏緣爲奸彌縫延拖事之寒心莫甚於此昨年以後當該判堂該道監司竝從重推考各該邑守令拿問定罪仍令刻期督納至於合行科條元田稅愆期上納之罪自有法典而免稅條出自元稅同時上納則其所論勘別無異同此後免稅條愆期守令倣元田稅例拿問嚴處上納戶曹而自戶曹操縱不給有所現發則當該堂上論責郞廳拿問定罪該吏移法司重繩之意竝爲嚴立科條定式施行何如傳曰允合行科條依此施行至於愆期不納決非該邑之不勤以惟正之稅屬之度支無異惠廳之捧給貢物則設或不納該曹若能催促豈有是也且於前次査問厥數夥然今此草記之如是零星亦由於其間彌縫之致此亦非曹屬之作俑乎所當嚴刑定配以懲日後而非其時也今姑參酌守令論罪一款勿論當該判堂令政院捧現告爲先從重推考此後令該曹定朔限過限則依此科條言送政院捧傳旨萬一匿置該判堂施以譴罷之典大抵屬之戶曹與原稅通同句管意在祛一分民弊則以今所爲觀之名雖句管昔之宮納時侵徵剝割之習曹屬之冒犯將自如爲小民之意果安在哉況丙申節目撰出時沾漑條之特命勿給宮房給曹屬朝家之恩澤已至矣然猶容奸寧不痛駭當初欲罷分屬之邑名原稅中自戶惠廳割給如均廳給代之例而迄未之果焉者若有臭載之患則有妨於經費故耳更自廟堂嚴飭諸道設有襲謬之弊丙申事目外一竝革罷期有釐正之實效刷官革罷亦類於是而今因此事査問革罷事目成出之後刷官雖不下去奸弊自如甚至畿邑則內需司所屬下去收斂諸道則該曹又不檢飭己亥以後今至九年奴貢或半納或全不納今因査事將有更徵之弊云國有一分紀綱寧有是也有司堂上進詣備局司屬曹屬等捉來嚴査竝與救弊之方論理草記若或不勤堂上亦難免其責以此嚴飭有司堂上處限今日午前査出而如是遲滯內司次知中官令內府刊名內司該掌吏令攸司嚴囚照律懲罪事分付可也
정조 11년
洪仁浩以備邊司言啓曰本司草記批旨內刷官革罷亦類於是而今因此事査問革罷事目成出之後刷官雖不下去奸弊自如甚至畿邑則內需司所屬下去收斂諸道則該曹又不檢飭己亥以後今至九年奴貢或半納或全不納今因査事將有更徵之弊云國有一分紀綱寧有是也有司堂上進詣備局司屬曹屬等捉來嚴査竝與救弊之方論理草記若或不勤堂上亦難免其責以此嚴飭有司堂上處事命下矣內司所屬及戶曹所屬捉來査問則戶曹所屬所告內內司及五宮奴婢貢有解由拘礙之法故各邑守令解由成出時捧未捧問于內司憑考磨勘而貢錢則自各該邑成陳省直納于內司云內司所屬則內司未納成冊先爲書納而丙午條未納海西則長連黃州關西則義州鐵山順川博川嶺南則慶山高靈慶州比安咸昌星州迎日金海湖南則順天康津扶安潭陽南原靈光關東則淮陽麟蹄金城杆城湖西則文義淸州鎭川槐山忠州鴻山合爲三十邑之多沃溝泰安溫陽等三邑則己亥以後全然不納內司如此五宮未收亦可推知奴婢貢上納自有定限而未捧之數若是夥然三四月當納之貢錢豈有拖至十月尙在民間之理至若己亥以後九年全不納之三邑事未前聞尤極痛駭若非邑吏之從中作奸必是邸吏之惟意幻弄各該邑邸吏今方一一捉致窮査嚴覈五宮成冊連爲催促待其來到一體擧行之意敢啓傳曰査奏命下始於夜深後只以內司一處先爲書入云者稽忽甚矣卿等爲先推考外此各處一一詳査與已査者刊錄別單以啓而論罪與救弊依前下敎以草記爲之該曹旣云有解由之法則一司未納至於三十邑各處未收又至於八九年則何以成出其委折何不論啓而內奴如此寺奴可知大抵許多年消瀜之餘彌縫無路其弊將有再徵之擧是罷刷官反不若不罷向來北民願復刷官之說誠非過語朝家每見各道宣頭案至年老未頉下之類猶未嘗不蹙眉況今聞有再徵之慮以朝家爲小民辛勤釐正之本意卿等謂將安於心乎否乎卿等旣不能摘發於令前令下之後所査如是草草惜乎卿等何太不諒爲小民之苦心卿等致位崇顯不能對揚尙如此守宰何論此事未究竟之前卿等決不當退去小加着念各別査櫛期於懲礪而朝令尙不行於一刷官事則寧有如許朝廷乎必是司屬與曹屬符同作奸暗地逞毒於無勢小民之致此輩必須査出置法然後國綱可整卿等亦竝知悉擧行
정조 11년
刑曹啓目粘連該僉使田光羽係是朝官令義禁府處之道臣之不請稟處直以勘處爲辭殊涉未安當該道臣從重推考何如判付啓完伯事誠可悶矣當勘未勘有罪不罪揆以常理宜有含畏之心而伎倆依舊矯變無期今此査事雖屬疎節可見不操心之一端田光羽段爲先卽其地定配禁錮三年一以懲爲官長貪墨之風一以戢爲道伯容護之習所謂衙客等分配他道上言人罪狀關係凌分亦爲勘配爲良如敎
정조 11년
丁未十月二十七日未時上御重熙堂右副承旨入侍時右副承旨洪仁浩假注書趙台榮記事官李宗烈記注官承膺祚以次進伏訖上命書備局草記批旨訖上曰徐有隣李秉模卽詣備局以爲査稟事分付賤臣承命出傳上命書傳敎曰備局有査稟事旣命有司堂上來會擧行向來人言筵敎昭晣備至況有司之任無異往役處義非可論備局有司堂上尹蓍東牌招申飭察任上曰各宮房奴婢貢自己亥年至今九年多有不納處此必中間作奸今若責納恐或於民有再徵之弊此等事各別詳査事招致備郎分付可也命退承史以次退出
정조 11년
丁未十月二十七日申時上御重熙堂坐直承旨入侍時右副承旨洪仁浩假注書趙台榮記事官李宗烈記注官承膺祚以次進伏訖上命書傳敎曰明日由月覲門展拜景慕宮該房知悉又命書傳敎曰明日展拜時布帳置之禁軍槍劍軍亦爲置之當次營門將臣除旗鼓只率入直前排及集春營入直軍三十名排立事分付又命書完伯東伯狀啓判付訖上曰有司堂上尹蓍東牌去來催促命退承史以次退出
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李羲觀徑出趙台榮仕直事變假注書金膺著仕
정조 11년
上詣景慕宮展拜罷後政院玉堂藥房口傳問安答曰知道
정조 11년
傳于洪仁浩曰出宮門路以賓陽門爲之
정조 11년
備忘記永宗僉使金魯成下直長弓一張長箭一部片箭一部筒兒一箇賜給
정조 11년
傳于曺允大曰戶房承旨入侍
정조 11년
以備邊司內司各宮奴婢貢捧未捧別單傳于曺允大曰旣以翌年臘月爲限則丙午條自在限內別單改修正以入乙亥節目中捧貢數爻每年歲末都單子改啓下事載錄而近無此規致有此弊自本司問于該司使之指名現出該中官施以制書有違之律可也
정조 11년
曺允大以備邊司言啓曰內司及五宮奴婢貢未收成冊一一收取考準則己亥以後各年未納爲八十四邑各該邑邸人竝爲捉來與內司所屬頭面査問則以已捧爲未捧載錄於成冊者爲十九邑自本邑專不納者爲四十八邑或納或不納者爲七邑本邑則上送而邸人延拖不納者爲十邑邑名年條具別單懸註以入而粵自刷官革罷之後幾百年小民積痼之弊庶幾盡祛而司屬則操縱尺文以已捧爲未捧邸人則中間掩置以已來爲未來該邑則違越定限一任吏輩之奸弄若此不已拖至多年則以其彌縫之計必有再徵之患事之駭痛孰甚於此若不及此時大加懲創嚴立規模則來後之弊尤不可勝言況內司當該所屬初旣消瀜末又欺瞞究厥情狀尤極無嚴竝與幻弄邸人移付法司準數徵出後照律痛繩全不納及未收各邑推以事理決非民間未捧必是吏輩所爲竝以此意發關査問於各該道而再徵之弊一體嚴飭至於未收邑守令之成出解由委折亦爲究覈於計士等處則其所成出皆因內司之無頉文跡云故使之現納則或有或無有者固是司屬之罪無者明有幻弄之跡閪失云云不足取信一體移法司從重勘罪而今此弊源大槪有四司屬之潛自捧食成給手標也邸吏之從中偸竊掩置邑報也該邑之不有定限無難延拖也解由之不考印文容易成出也若論矯救之要無出於督尺考還一事欲嚴考還宜先定限戶曹及各寺奴婢貢上納之限雖在三四月之內今聞內司則昨年條例於今年歲末定限收殺云此則依內司前規施行仍令各該道臣趁歲末盡數考還而詳考其陳省及尺文日字枚報本司上納愆期罪該邑守令尺文遲滯罪內司官吏自本司區別草記論勘而萬一有再徵貢錢貽弊民間之事則當該守令摘發狀聞繩以重律道臣不察從他現露則道臣亦爲論責邸吏弄奸付之道臣査實重究至於解由成出一款勿循內司三口以上拘礙之謬規一依他奴婢例一口以上亦爲拘礙又毋敢以私通往復施行必以內司踏印報狀爲準長淵之導掌名色旣發査問畿邑之司屬下去在所嚴防卽爲革罷之意分付內司及兩道以此諸條成出節目內而內司五宮外而諸道申明知委永久遵行何如傳曰允罷刷官一付本道之後道伯安敢辭其責乎混出解由亦度支之責也首犯之道伯判堂査出捧現告自本司草記論罪曹屬司屬邸人等依草記嚴治姑待用刑擧行至於長淵之導掌名色畿邑之司屬下去聞極痛惡刷官雖罷刷差更出若知一分紀綱焉敢乃爾幺麽司屬何足云云首犯之內需司次知中使問名該道終站邑定配事分付該府大抵乙亥減貢節目甲午罷婢貢節目丙申罷刷官節目俱甚詳備而法久則弊生種種有此奸竇之漸滋使我先大王聖德聖化將未免閼而不行是豈非怵然乎乙亥節目成出也領相亦以堂上參聞始末似必記有之矣宮房豪橫之積弊在其時無以一朝盡祛減貢不得不給其代給代不得不割經用貢布雖減口數自如生弊之源由於此救弊之端亦在於此此非文字所可詳及者卿等就各年節目逐一看詳議于領相別成簡而易行之制登對稟處可也
정조 11년
曺允大以御營廳言啓曰今十月二十八日景慕宮展拜時依兵曹啓下節目集春營入直軍三十名除出兼大將臣徐有大率領月覲門外分左右排立東營入直軍三十名除出入直把摠柳翼星哨官申在寬率領宮大門外把守而竝待標信出用解嚴後還入直間集春營哨官李景佐東營哨官郭林福代直之意敢啓傳曰知道
정조 11년
洪仁浩以義禁府言啓曰全羅監司沈頤之狀啓據刑曹粘目判付內法聖前僉使田光羽卽其地定配禁錮三年事命下矣田光羽卽其地靈光郡法聖鎭定配禁錮三年而以判付內辭意具罪目依例發遣府書吏押送配所之意敢啓傳曰知道
정조 11년
以慶尙監司狀啓十一月令薦新生靑魚限內不得封進惶恐待罪事傳于南鶴聞曰勿待罪事回諭
정조 11년
丁未十月二十八日辰時上詣景慕宮展拜入侍時兼都承旨沈豐之左承旨趙衍德左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純檢校直閣金憙徐鼎修直閣鄭大容待敎尹行任以次隨駕上具翼善冠衮龍袍乘輿出賓陽門藥房都提調洪樂性進前奏曰日氣太冷早朝勞動聖體若何上曰一樣矣卿則留院可也駕出靑陽門由月覲門入日瞻門詣齋殿門外降輿入齋殿少頃出東狹門就板位行再拜禮詣廟內奉審訖還詣齋殿出西狹門乘輿由月覲門入廣陽門還內諸臣以次退出
정조 11년
丁未十月二十八日巳時上御重熙堂戶房承旨入侍時左承旨趙衍德假注書趙台榮記注官承膺祚記事官尹行任檢校直閣徐鼎修以次進伏訖上曰備局堂上今方査實草記云耶衍德曰連爲催促而下屬處未盡査得故姑未爲之云矣上曰緣何遲滯委折詳問以來膺祚承命出回奏曰八道邸吏與宮屬曹屬一竝捉來使之頭面故自致遲緩矣上曰斯速査出事分付賤臣承命出傳上曰惠慶宮進服加減歸脾湯十貼製入出榻敎命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書金膺著仕
정조 11년
沈豐之啓曰來初一日輪對日次矣敢稟傳曰後日次爲之
정조 11년
傳于趙衍德曰傳香承旨馳詣宗廟景慕宮奉審摘奸以來
정조 11년
假注書李羲觀禁推代以李貞運爲假注書
정조 11년
傳于尹行元曰當該中官罷職
정조 11년
以李羲觀囚單子傳于洪仁浩曰放
정조 11년
洪仁浩啓曰堂后日記過限未修納人直捧禁推傳旨事曾有定式矣前假注書李德鉉所修日記非但過限且多錯誤故纔已還給使之改修正以納而莫重日記全不致察揆以事體誠極駭然依定式禁推傳旨捧入之意敢啓傳曰前後申飭果何如此非但過限而已若有一分小心焉敢若此拿問處之可也
정조 11년
有政吏批判書李𡊠進參判金文淳式暇參議李集斗進左承旨趙衍德進以宋銓爲司諫沈銖爲兵曹正郞金履溫爲司䆃主簿宋畊玉爲尙衣別提李白圭爲公州判官李永馥爲長寧殿令申淑爲元陵別檢全羅監司沈頤之仍任事承傳
정조 11년
兵批判書鄭昌順參判黃昇源參議宋鍈病參知柳誼入直進左副承旨曺允大進副司果宋民載元毅鎭
정조 11년
以原春監司狀啓杆城郡民家失火事傳于趙衍德曰比江陵差少何必較量江杆失火民戶各別賙恤斯速結構奠接其中殘獨戶元恤典外別給米斗身布停退舊還勿徵事分付
정조 11년
趙衍德以戶曹言啓曰卽接廣興倉所報則依傳敎判府事趙璥自三月至十一月合九朔祿俸輸納于東大門外所住處則以爲屢勤輸送之命終無冒受之路惶恐隕越不知所達云不爲領受何以爲之敢啓傳曰令倉官更爲輸送
정조 11년
曺允大以備邊司言啓曰卽見咸鏡監司李崇祜災實分等狀啓則以爲本道農形南北若而邑濱海之社雖或有偏被水患者而旣異擧一邑受災通一道言之可謂免歉尤甚名目不爲擧論端川等八邑置之稍實咸興等十六邑置之之次後錄條件請令廟堂稟旨分付矣其一明川以南進捧吏今年姑爲停止事也其一推奴徵債無論南北關限明秋防塞事也分等依狀請施行明川以南進捧吏資送之弊本自不些停止之請便成年例竝與推奴徵債一體許施何如傳曰允
정조 11년
曺允大以備邊司言啓曰本司草記批旨內罷刷官一付本道之後道伯安敢辭其責乎混出解由亦度支之責也首犯之道伯判堂査出捧現告自本司草記論罪事命下矣以今番內司五宮奴婢貢捧未捧査實別單考出年條則忠淸道溫陽郡己亥以後未納當該道臣洪秉纘全羅道沃溝縣己亥以後未納當該道臣徐有隣原春道金城縣己亥以後未納當該道臣金尙集京畿道金浦郡庚子以後未納當該道臣李亨逵咸鏡道文川郡辛丑以後未納當該道臣徐有寧革罷刷官一付本道之後俱有不善檢飭首先犯科之失竝罷職溫陽郡守趙瑗旣有己亥條未納而解由無礙混出其時判堂李衍祥亦宜論勘而今已身故勿論各年未納邑當該守令今方關問各道待其報來後勘處何如傳曰允只以首犯人捧現告之命旣未免苟艱多是劇任乍罷旋任亦近無實竝施越俸之典可也
정조 11년
曺允大以刑曹言啓曰因備邊司啓辭內需司掌吏令攸司嚴囚照律懲罪事命下矣依傳敎內需司該掌書員崔仁大爲先着枷嚴囚而取考律文則大明律制書有違條有曰凡奉制書有所施行而違者杖一百崔仁大依此律照勘杖一百收贖何如傳曰允
정조 11년
曺允大以義禁府言啓曰備邊司別單批旨內該中官自本司指名現出施以制書有違之律事命下而當該中官韓聖揆自本司指名以來矣韓聖揆今方待命卽爲拿囚而以制書有違私律杖一百收贖告身盡行追奪放送何如傳曰允
정조 11년
丁未十月二十九日午時上御重熙堂都承旨入侍時兼都承旨沈豐之記事官金孝建記注官承膺祚記事官金祖淳以次進伏訖豐之曰假注書近甚乏人無以備擬云合有變通之道故敢此仰達矣上曰別檢勿拘擬入別檢之代今日政差出可也上命書傳敎曰政官牌招開政命退諸臣以次退出
정조 11년
丁未十月二十九日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰案冊校正玉堂如已盡校明日則皆令出送而其中鄭萬始詣內閣與閣臣同爲校正御製文事分付上曰江陵失火民人別恤典依杆城例一體擧行事亦爲分付命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書未差
정조 11년
曺允大啓曰來初五日朝參月次矣敢稟傳曰停
정조 11년
尹行元啓曰陞補十二抄十月內畢試載在大典通編矣十月已過不爲擧行事甚未安大司成金履禧依定式推考警責何如傳曰允牌招
정조 11년
以大司成金履禧牌不進罷職傳旨傳于曺允大曰只推更爲牌招
정조 11년
沈豐之啓曰假注書趙台榮姑令仍察廳任何如傳曰允
정조 11년
尹行元啓曰事變假注書金膺著身病猝重勢難察任今姑改差何如傳曰允
정조 11년
以李德鉉囚單子傳于洪仁浩曰保放畢修正後草記
정조 11년
南鶴聞以禮曹言啓曰今十一月十四日冬至陳賀適値國忌齋戒而前有退行之例故令日官推擇則同月二十五日爲吉云以此日擧行何如傳曰權停
정조 11년
洪仁浩以漢城府言啓曰孝烈之表著者自各部搜訪報來合爲四人故呈單則移送禮曹孝烈各人居住姓名別單書入之意敢啓傳曰知道
정조 11년
丁未十一月初一日未時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰今日日氣和暖不似冬日矣衍德曰然矣上曰周易講義問于閣吏如已盡考卽爲持來賤臣承命出回奏曰姑未畢準故不得持入矣命退承史以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書未差
정조 11년
沈豐之啓曰明日景慕宮冬享大祭齋戒相値視事頉稟之意敢啓傳曰知道
정조 11년
傳于曺允大曰大臣有司堂上入侍
정조 11년
曺允大啓曰左議政李在協有司堂上徐有隣李在簡李秉模依下敎來待矣傳曰入侍
정조 11년
傳于尹行元曰右承旨入侍
정조 11년
傳于尹行元曰發遣吏郞諸執事請齋與否摘奸以來
정조 11년
兵曹口傳政事副司果韓興裕
정조 11년
洪仁浩以御營廳言啓曰今十一月初三日景慕宮展拜時依兵曹啓下節目東營入直軍三十名除出入直把摠李燁哨官李得遠率領宮大門外把守而待標信出用解嚴後還入直間哨官李景佐代直之意敢啓傳曰知道
정조 11년
丁未十一月初二日巳時上御誠正閣大臣有司堂上入時時左副承旨曺允大假注書李貞運記事官李相璜金祖淳左議政李在協有司堂上徐有隣李在簡李秉模以次進伏訖在協曰日氣寒煖甚不適此時聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰此月又改群情之顒祝一倍深切矣中宮殿諸節近日則若何上曰諸節則一樣平順矣上曰領相何不入來乎在協曰聞有實病不能入來云矣上曰今日欲以內司奴婢事下敎而卿等未熟於原節目領相則與聞於乙亥節目故必欲召見者此也在協曰臣則雖見節目而實未知裏面之如何矣上曰有司堂上進前有隣等進伏上曰奴婢貢事卿等詳見原節目乎奴婢之貢始減於乙亥而甲午罷婢貢丙申罷刷官朝家爲民之意不爲不至而法久弊生不可無矯救之道矣古則奴婢之貢各司與宮家皆以爲便好而今則別無緊關之中所出名色甚多故己亥以後則內司婢貢全數以減矣且或有百歲二百歲奴婢豈有是理乙亥以後亦豈無生産之理乎且各宮二字有與他宮房相混之慮故雖改稱以五宮而義烈宮依毓祥宮例竝入則當爲六宮而至於他宮房賜與奴婢則各自其宮收貢便同私家奴婢不必自戶曹句管而六宮奴婢之自內司移去者仍屬內司自各寺移去者屬之戶曹內奴婢則依前自內司擧行則似爲便好節目釐正後更爲議處好矣有隣曰秋判之意亦然而臣則旣於免稅不善擧行則又任此事誠惶悚矣在簡曰寺奴內奴竝送戶曹擧行則有宮府一體之意矣上曰事面則好矣而亦或有難便之端內奴仍舊屬之內司可也上曰各道奴婢給復結數爲幾何有隣曰乙亥以前厥數夥然乙亥以後雖多減結而海西給復猶爲九百餘結關西關北亦皆有之矣上曰復戶之法卿等以爲何如有隣曰復戶之弊雖以道伯狀啓觀之徒歸於姦吏之囊橐而惠不下究足可知矣今若罷其給復而不收其貢則亦足爲公私兩便之道矣上曰復戶之弊則固有之而其中亦不可無存罷之可以商確者詳考宣頭案泝究其來歷然後議處可也上曰本色給代之需先朝以魚鹽船稅餘錢爲之者聖意深矣而間或以木換送故選武布亦入其中到今對揚聖意之道以純錢捧上則似爲便好兵曹木亦仍均廳給代木之至麤他木亦然此亦以純錢越送則好矣有隣曰誠如聖敎矣上命戶曹郞官進前鄭東敎進伏上曰上下酬酢爾果詳爲承聆乎東敎曰臣果承聞聖敎矣上曰寺奴名色幾何內奴名色幾何而五宮則內奴婢外不給爲幾名考見宣頭案後給代給復諸條亦爲詳細抄出註其委折生産多寡亦爲詳考而甲午節目丙申節目合一通成出後與堂上相議取決於領相可也上曰宮房免稅之不爲來納者尙多云然否有隣曰非但免稅原稅尙多不納者矣上曰不納爲幾邑乎有隣曰聞是數邑而忠州亦不上納云矣在簡曰忠州則船路果甚難云矣有隣曰此則專由於無浮價之致也浮價之例八路同然而獨忠州無之故捉船之際民弊甚大云矣上曰浮價一款本倅以本州之人素諳其弊似當任怨爲之言于領相處自備局行會可也上曰奴婢之貢名色或多不同何也有隣曰內司裏面臣亦未能詳知矣上曰不緊名色無數如紅花等物豐歉不齊亦安可一一責出耶上曰濟州之貢越海上來其情可矜此亦以錢給代則何如有隣曰內司雖或難之而在民誠爲便好矣允大曰永宗前僉使姜柱河待命城外已至數日而奪符之稟未承發落故敢此仰達矣上曰奪符則依例爲之姜柱河則姑爲保放事分付仍命退諸臣以次退出
정조 11년
丁未十一月初二日未時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上曰明日冬享大祭時由日瞻門展拜親押香祝後還宮以次分付又命書傳敎曰明日展拜時當由逌瞻日瞻門一依月勤門例擧行禁軍槍劍軍除之挾輦軍以弘化門軍三十名爲之當次營門將臣除旗鼓只率弘化門入直軍六十名排立事分付命退諸臣以次退出
정조 11년
丁未十一月初二日申時上御重熙堂坐直承旨入侍時左承旨趙衍德假注書趙台榮記事官李相璜金祖淳以次進伏訖上曰明日擧動時寶劍望守宮望置之事分付賤臣承命出傳上曰明日戶禮判來待于本宮事分付賤臣承命出傳命退承史以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書未差
정조 11년
上詣景慕宮親押罷後內閣政院玉堂藥房口傳問安答曰知道
정조 11년
有政吏批判書李押參判金文淳進參議李集斗差祭同副承旨南鶴聞進以尹晦東爲司䆃僉正成雲柱爲監役安川君烆爲司饔提調
정조 11년
再政吏批以李顯民爲假監役
정조 11년
傳于尹行元曰未下直守令皆令明日辭朝
정조 11년
丁未十一月初三日辰時自上詣景慕宮展拜入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純二直提學李秉模檢校直閣金憙徐鼎修直閣鄭大容待敎尹行任以次隨駕上具翼善冠衮龍袍乘輿出協陽門藥房都提調洪樂性進前奏曰日氣過冷早朝勞動聖體若何上曰一樣矣卿則留在本院可也駕由建陽門出弘化門入逌瞻門詣齋室少頃出東挾門就板位行再拜禮仍詣廟內奉審還御齋殿親押訖上曰本宮提調入侍本宮提調鄭昌聖進伏上曰亞終獻官誰也昌聖曰亞獻官兵曹參判黃昇源終獻官吏曹參議李集斗矣上曰戶禮判入侍戶曹判書徐有隣禮曹判書金履素進伏上曰川渠石築更有修補處耶履素曰秋間修補後別無更築處矣上曰逌瞻門左右人家極甚凋殘便成頹垣破壁所見怪駭卿等看審後相議修葺可也命昌聖等退出上出西挾門乘輿出逌瞻門敎曰漢城判尹入侍判尹李文源進前上曰今此左右人家處在莫重宮垣之外便成頹垣破壁所見極涉如何矣所居民人役姓名詳問以來文源承命出回奏曰西邊卽陞戶砲手之家東邊是砲手之子家云矣上曰此兩家俱載帳籍中耶文源曰不入於帳內云矣上曰訓將入侍宣傳官承命出與訓鍊大將李敬懋偕入進前上曰此兩家聞是卿營軍卒之家云出問以奏敬懋承命出回奏曰果是砲手家云矣上曰莫重宮墻近處人家之如是頹圮極爲怪駭卿其董飭改建而不必自朝家全然造給所入材瓦自戶曹輕價發賣以爲完葺之地可也此舍稍廣改建則日後本宮經宿之時卿當札住留宿便作卿營朝房好矣敬懋曰今非土木之時待春爲之宜矣上曰唯命敬懋退出駕由弘化門入協陽門還內諸臣以次退出
정조 11년
丁未十一月初三日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰戶曹判書入侍出榻敎賤臣承命出與戶曹判書徐有隣偕入進伏上曰本宮近處何等莫重而所居民家便是頹垣破壁所見甚怪不可不待春修葺矣有隣曰聖敎誠然雖以戶曹專事造成不甚大段矣上曰兵學指南御製序文守禦使如已正書持來賤臣承命出回奏曰姑未盡書故不得持入矣上曰中宮殿進御加減補心湯三貼製入出榻敎命書傳敎曰政官牌招開政命退諸臣以次退
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
傳于尹行元曰同副承旨與下直守令入侍
정조 11년
傳于洪仁浩曰有司堂上來待
정조 11년
傳于南鶴聞曰漢城判尹來待
정조 11년
傳于尹行元曰右承旨與判尹入侍
정조 11년
事變假注書金膺著改差代以張錫胤爲事變假注書
정조 11년
以修撰金履成牌不進罷職傳旨傳于南鶴聞曰只推更爲牌招
정조 11년
傳于南鶴聞曰政官牌招開政
정조 11년
有政吏批判書李𡊠參判金文淳參議李集斗同副承旨南鶴聞進啓曰大司成今當差出而擬望之人乏少承旨竝擬何如傳曰允以金就夏爲律學敎授洪秉纘爲大司成再政以李秉模爲大司成
정조 11년
傳于南鶴聞曰此時守令不可一刻曠官金城縣令狀罷之代政官牌招開政擇差待下批明日辭朝
정조 11년
傳于南鶴聞曰大司成李秉模職事相妨勢難行公許遞今日政更爲擬入